Tarybos direktyva
1979 m. kovo 5 d.
iš dalies keičianti Direktyvą 77/504/EEB dėl grynaveislių veislinių galvijų
(79/268/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 100 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1977 m. liepos 25 d. Tarybos direktyvoje 77/504/EEB dėl grynaveislių veislinių galvijų [4] yra nustatytos laipsniško Bendrijos vidaus prekybos šioje srityje liberalizavimo sąlygos;
kadangi iki Bendrijos taisyklių įgyvendinimo šioje srityje, remiantis minėtos direktyvos 7 straipsniu, įtvirtintas pagrindinis principas, numatantis, kad importui iš šalių, kurios nėra valstybės narės, taikytinos sąlygos neturėtų būti palankesnės nei taikomos Bendrijos vidaus prekyboje;
kadangi Bendrijos taisyklės dėl prekybos tarp valstybių narių, ypač įtraukimo į galvijų kilmės knygas kriterijai, dar nėra pilnai nustatytos; kadangi jos nebus nustatytos kol nebus patvirtinta tam tikras skaičius įgyvendinimo priemonių, ypač tų, kurios numatytos pirmiau minėtos direktyvos 6 straipsnyje; kadangi dėl to reikėtų numatyti tos direktyvos 7 straipsnio taikymą pateikiant Bendrijos vidaus priemones,
PRIĖMĖ ŠIĄ DIREKTYVĄ:
1 straipsnis
Direktyvos 77/504/EEB 9 straipsnis pakeičiamas taip:
"9 straipsnis
Valstybės narės priima įstatymus ir kitus teisės aktus, kurie:
a) įsigalioję vėliausiai 1979 m. sausio 1 d., įgyvendina šią direktyvą, išskyrus jos 7 straipsnį;
b) įgyvendina 7 straipsnio nuostatas nuo dienos, nuo kurios jos turi įgyvendinti atitinkamas nuostatas, taikytinas Bendrijos vidaus prekyboje, ypač sprendimus, sėkmingai priimtus remiantis 6 straipsniu.
Apie tai jos nedelsdamos praneša Komisijai"
.
2 straipsnis
Ši direktyva skirta valstybėms narėms.
Priimta Briuselyje, 1979 m. kovo 5 d.